Mažeikių rajono SAVIVALDYBĖS taryba

SPRENDIMAS

DĖL LEIDIMŲ ATLIKTI KASINĖJIMO DARBUS MAŽEIKIŲ RAJONO SAVIVALDYBĖS VIEŠOJO NAUDOJIMO TERITORIJOJE (GATVĖSE, VIETINĖS REIKŠMĖS KELIUOSE, AIKŠTĖSE, ŽALIUOSE PLOTUOSE), ATITVERTI JĄ AR JOS DALĮ ARBA APRIBOTI EISMĄ JOJE IŠDAVIMO TVARKOS APRAŠO PATVIRTINIMO

2018 m. gegužės 25 d. Nr. T1-153

Mažeikiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu,18 straipsnio 1 dalimi, Lietuvos Respublikos aplinkos ministro 2016-12-02 įsakymu Nr. D1-848 patvirtintu Statybos techniniu reglamentu STR 1.06.01.2016 „Žemės darbai“, atsižvelgdama Mažeikių rajono savivaldybės tarybos 2010-06-30 sprendimo Nr. T1-205 „Dėl vietinės rinkliavos už leidimo atlikti kasinėjimo darbus Mažeikių rajono savivaldybės viešojo naudojimo teritorijoje, atitverti ją ar jos dalį arba apriboti eismą joje išdavimą nuostatų patvirtinimo“, Mažeikių rajono savivaldybės taryba n u s p r e n d ž i a:

1. Patvirtinti leidimų atlikti kasinėjimo darbus Mažeikių rajono savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuose plotuose), atitverti ją ar jos dalį arba apriboti eismą joje išdavimo tvarkos aprašą (pridedama).

2. Pripažinti netekus galios 2009-12-17 Mažeikių rajono savivaldybės tarybos sprendimo Nr. T1-374 „Dėl pritarimo vykdyti žemės darbus išdavimo Mažeikių rajono savivaldybės viešojo naudojimo teritorijoje tvarkos aprašo patvirtinimo“.

Savivaldybės meras Antanas Tenys

PATVIRTINTA

Mažeikių rajono savivaldybės tarybos

2017 m. gegužės 25 d. sprendimu Nr. T1-153

LEIDIMŲ ATLIKTI KASINĖJIMO DARBUS MAŽEIKIŲ RAJONO SAVIVALDYBĖS VIEŠOJO NAUDOJIMO TERITORIJOJE (GATVĖSE, VIETINĖS REIKŠMĖS KELIUOSE, AIKŠTĖSE, ŽALIUOSE PLOTUOSE), ATITVERTI JĄ AR JOS DALĮ ARBA APRIBOTI EISMĄ JOJE IŠDAVIMO TVARKOS APRAŠAS

I. BENDROSIOS NUOSTATOS

1. Pritarimo žemės darbų vykdymui Mažeikių rajono savivaldybės teritorijoje (gatvėse, keliuose, aikštėse, skveruose, šaligatviuose, pėsčiųjų ir dviračių takuose, žaliuosiuose plotuose, miško parkuose, pliažuose, upių, ežerų, pakrančių teritorijose, daugiabučių namų kiemuose ir kt., toliau tekste – viešo naudojimo teritorija), išdavimo tvarkos aprašas privalomas visiems statybos proceso dalyviams, viešojo administravimo subjektams, inžinierinių tinklų bei susisiekimo komunikacijų savininkams (valdytojams ar naudotojams), taip pat kitiems juridiniams ir fiziniams asmenims, kurių veiklos principus nustato Statybos įstatymas.

2. Tvarkos aprašas galioja visiems fiziniams ir juridiniams asmenims, norintiems vykdyti kasinėjimo darbus Mažeikių rajono savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuose plotuose), atitverti ją ar jos dalį arba apriboti eismą joje.

Mažeikių rajono savivaldybės viešojo naudojimo teritorija (gatvės, vietinės reikšmės keliai, aikštės, žalieji plotai) – tai Mažeikių rajono savivaldybės teritorijoje laisvo valstybinio žemės fondo žemė, dėl kurios nesudarytos nuomos, panaudos sutartys arba nekilnojamojo turto registre įregistruotos ir savivaldybės nuosavybės, panaudos, patikėjimo teise valdomas kitos paskirties žemės sklypas (vienbučių ir dvibučių gyvenamųjų pastatų teritorijos; daugiabučių gyvenamųjų pastatų ir bendrabučių teritorijos; visuomeninės paskirties teritorijos; pramonės ir sandėliavimo objektų teritorijos; komercinės paskirties objektų teritorijos susisiekimo ir inžinierinių tinklų koridorių teritorijos; rekreacines teritorijos; bendro naudojimo (miestų, miestelių ir kaimų ar savivaldybių bendro naudojimo teritorijos; atskirųjų želdynų teritorijos).

3. Kasinėjimo darbai viešojo naudojimo teritorijose (gatvėse, vietinės reikšmės keliuose, aikštėse, žaliuose plotuose) atliekami pagal žemės darbų vykdymo tvarką, nustatytą Statybos techniniame reglamente STR.1.06.01:2016 „Žemės darbai“ ir kituose teisės aktuose.

4. Žemės darbams teritorijoje, kuriai yra nustatytos specialiosios žemės naudojimo sąlygos, atskiras leidimas žemės darbams neišduodamas, jei šie darbai atliekami turint pagal STR.1.06.01.2016 ,“Statybą leidžiantis dokumentai“ išduotą leidimą statyti naują statinį, rekonstruoti statinį, atnaujinti (modernizuoti) pastatą, toks dokumentas reikalingas pagal teisės aktus.

Statytojas (užsakovas), turintis statybą leidžianti dokumentą, privalo informuoti atitinkamos seniūnijos seniūną apie numatytų atlikti žemės darbų pradžią viešojo naudojimo teritorijose (gatvėse, vietinės reikšmės keliuose, aikštėse, žaliuose plotuose) ir pristatyti seniūnui statybą leidžiančio dokumento ir projekto sklypo plano, kuriame pažymėti esami ir projektuojami inžineriniai tinklai ir nurodytos žemės kasimo vietos, kopijas. Statytojas (užsakovas) privalo gauti pagal Statybos techniniame reglamente STR.1.06.01.:2016 „Žemės darbai“ nustatytą tvarką iš atitinkamos seniūnijos seniūno, atstovaujančio savivaldybei, būtinus sutikimus (2 priedas).

II. PRITARIMO ŽEMĖS DARBAMS VYKDYTI IŠDAVIMO TVARKA

5. Norintis gauti pritarimą statytojas kreipiasi į seniūniją, kurioje bus vykdomi darbai ir pateikia šiuos dokumentus:

5.1. nustatytos formos paraišką, (1 priedas);

5.2. sklypo, kuriame numatoma vykyti darbus, plano (schemos) suderinto su suinteresuotomis institucijomis (el. tinklai, ryšiai, dujos, šilumos, vandens, nuotekų, melioracijos sistemos, geležinkelis, kelias, gatvė ir kita), perkasamų arba užimamų dangų (sklypų) savininkais, valdytojais (gyvenamųjų namų bendrijų, privačių valdų, įmonių įstaigų ir pan.) kopiją;

5.3. leidimo kopiją, kai inžinerinių tinklų ar statinių statybai reikalingas leidimas;

5.4. leidimo kopiją želdiniams pašalinti, kai vykdant žemės darbus trukdo želdiniai;

5.5. apylankos schema, kai kasimo darbai trukdo automobilių eismui, derinama su Mažeikių rajono policijos komisariatu, maršrutinio transporto įmonėms ir specialiosioms tarnybomis;

5.6. Kultūros paveldo departamento prie Kultūros ministerijos ar Ventos regioninio parko direkcijos suderinimas, kai statybos arba inžinieriniai darbai vykdomi kultūros vertybių apsaugos zonoje ar regioninio parko teritorijoje;

5.7. dokumentą patvirtinantį, kad sumokėtas vietinės rinkliavos mokestis.

6. Pritarimą (2 priedas) išduoda vietos seniūnas. Išduotas pritarimas, inžinieriniuose tinkluose atsitikus avarijai – gautas avarinis pranešimas (telefonu, žodžiu ar kitomis priemonėmis) užregistruojamas pritarimų išdavimo žurnale (laisva forma) ir užpildoma informacinė lentelė Mažeikių rajono savivaldybės serveryje (3 priedas).

III. ŽEMĖS DARBŲ VYKDYMO REIKALAVIMAI

7. Statytojas privalo:

7.1. kartu su seniūnijos atstovu apžiūrėti prieš darbų pradžią vykdytinų žemės darbų teritoriją, nustatyti esamų dangų ir želdinių būklę, objekto aptvėrimo ribas, laikinų privažiavimo kelių įrengimo, medžiagų sandėliavimo vietas;

7.2 pradėti vykdyti žemės kasimo darbus tik po to, kai gautas pritarimas žemės darbų vykdymui;

7.3 vadovautis organizaciniu tvarkomuoju statybos techniniu reglamentu STR 1.06.01.2016 „Žemės darbai“, patvirtintu Lietuvos Respublikos aplinkos ministro 2016 m. gruodžio 2 d. įsakymu Nr. D1-848;

7.4. ne vėliau kaip prieš dvi paras iki darbų pradžios pranešti asmenims, kurių kompetencijai priklauso žemės darbų vykdymo vietoje esantys požeminiai tinklai bei jų apsaugos zonos, taip pat policijai, jei žemės darbus reikia vykdyti kelių bei jų apsaugos zonoje ir pakviesti jų atstovus atvykti į vietą;

7.5. palaikyti švarą ir tvarką statybos aikštelėje, gatvėje ties sklypo riba bei už jos ribų šalia atitvaro esančioje teritorijoje;

7.6. prižiūrėti statybos aikšteles, kelius ir greta statybos objektų esančias gatves ir šaligatvius, užtikrinti transporto priemonių, išvažiuojančių iš statybos aikštelių, švarą taip, kad nebūtų teršiamos greta statybos objektų esančios gatvės;

7.7. baigus kasimo darbus, per 10 kalendorinių dienų, atkurti žemės paviršiaus lygį tokį, koks buvo iki darbų pradžios arba pakeisti tik pagal projekto sprendimus;

7.8. baigus kasimo darbus, per 7 kalendorines dienas, atstatyti gatvių dangas ir jų pagrindus pagal esamą arba tipinę konstrukciją, atitinkančią gatvės kategoriją;

7.9. tinkamas naudoti šaligatvių plyteles, bordiūrus, trinkeles tvarkingai sandėliuoti ir pagal aktą perduoti seniūnijai;

7.10. vykdant statybos darbus želdinius apsaugoti vadovaujantis taisyklėmis, patvirtintomis Lietuvos Respublikos statybos ir urbanistikos ministerijos 1993 m. gruodžio 15 d. įsakymu Nr. 214 „Dėl želdinių apsaugos, vykdant statybos darbus, taisyklių patvirtinimo“;

7.11. baigus kasimo darbus, per 15 kalendorinių dienų, o vykdant darbus žiemos metu, nusistovėjus palankiems orams, bet ne vėliau kaip iki gegužės 1 d atsodinti medžius, krūmus, gėlynus, pasėti žolę. Vykdant želdinių atstatymo darbus vadovaujantis Lietuvos Respublikos aplinkos ministro 2007-12-29 įsakymu Nr. D1-717 patvirtintomis „Medžių ir krūmų veisimo, vejų ir gėlynų įrengimo taisyklėmis“.

IV. POŽEMINIŲ KOMUNIKACIJŲ AVARIJŲ LIKVIDAVIMAS

8. Žemės kasimo darbai, likviduojant avarijas požeminėse komunikacijose, gali būti vykdomi be pritarimo, tačiau apie tai pranešama seniūnijai, kurioje yra likviduojama požeminių komunikacijų avarija.

9. Tuo atveju, kai avarijos likviduojamos ilgiau kaip 24 valandas ir dangos po avarijos likvidavimo tvarkomos ilgiau kaip 5 paras, statytojas, nepertraukdamas darbo, privalo gauti pritarimą žemės kasimo darbams vykdyti pagal šios tvarkos 4.1 – 4.6 punktų reikalavimus

10. Dangos ir želdiniai sutvarkomi pagal šios tvarkos 6 punkto reikalavimus.

11. Likviduojant avarijas žiemos metu, esant nepalankioms oro sąlygoms, išardytų dangų važiuojamojoje dalyje įrengiamas skaldos pagrindas ir šaltas asfaltbetonis, žaliosios vejos zona išlyginama. Nusistovėjus palankiems orams, bet ne vėliau kaip iki gegužės 1 d., dangos galutinai sutvarkomos. Iki visiško sutvarkymo įrengtus pagrindus prižiūri ir už jų būklę atsako statytojas.

V. VIETINĖ RINKLIAVA

12. Statytojas moka Mažeikių rajono savivaldybės tarybos nustatytą vietinę rinkliavą už leidimą atlikti žemės darbus Savivaldybės viešojo naudojimo teritorijoje (gatvėse, aikštėse, žaliuosiuose plotuose), atitverti ją ar jos dalį arba apriboti eismą joje.

VI. DARBŲ KOKYBĖS GARANTIJA

13. Statytojo atliktų darbų kokybės garantinis terminas yra ne mažesnis nei numatytas LR statybos įstatyme.

14. Statytojas per visą garantinį laiką užtikrina, kad atlikti darbai atitinka normatyvinių statybos dokumentų nustatytus reikalavimus. Kokybės garantija taikoma visoms darbų rezultato sudėtinėms dalims, o už panaudotų medžiagų kokybę statytojas atsako kaip pardavėjas pirkimo–pardavimo sutartyje.

15. Statytojas atsako už darbų defektus, nustatytus per garantinį terminą.

16. Per garantinį laiką nustatytus defektus statytojas pašalina neatlygintinai.

VII. BAIGIAMOSIOS NUOSTATOS

17. Dangos ir gerbūvio atstatymo darbus priima komisija, kurią sudaro seniūnijos seniūnas. Komisija įvertina dangos ir gerbūvio atstatymo kokybę, surašo darbų priėmimo aktą.

18. Už vietinės rinkliavos surinkimą ir šio aprašo įgyvendinimą atsakingi Mažeikių rajono savivaldybės administracijos seniūnijų seniūnai.

19. Nebaigus vykdyti žemės darbų nurodytu terminu, paraiškoje nurodžius nebaigtų darbų priežastis, sumokėjus vietinės rinkliavos mokestį, vieną kartą, bet ne ilgiau kaip 14 kalendorinių dienų, pritarimas pratęsiamas.

20. Visi su šiuo Tvarkos aprašu susiję ginčai sprendžiami derybų keliu. Nesutarus, ginčai sprendžiami Lietuvos Respublikos įstatymų nustatyta tvarka.

_______________________

Pritarimo žemės darbų vykdymui Mažeikių rajono savivaldybės viešo naudojimo teritorijoje išdavimo tvarkos aprašo

1 priedas

_______________________________________________________________________________

(Statytojo įmonės pavadinimas)

________________________________________________________________________________

(vardas, pavardė, adresas, tel.)

Mažeikių miesto savivaldybės administracijos

_____________________seniūnijai

PARAIŠKA

____________________

(data)

Prašau išduoti pritarimą atlikti žemės darbus. Pateikiu šiuos duomenis ir dokumentus:

Statinys ______________________________________________________________________________

Rangovas ______________________________________________________________________________

(vardas, pavardė,tel.)

Žemės darbų tikslas ir pobūdis _____________________________________________________________________________

(kuriam tikslui kasama žemė)

____________________________________________________________________________________________________________________

Numatomi naudoti mechanizmai _____________________________________________________________________________

(pavadinimas, tipas)

Žemės darbų pradžia: 20 m. ___________________ d.

Žemės darbų pabaiga: 20____m. ___________________d.

Kelio (gatvės, šaligatvio, privažiavimo, aikštės) dangų atstatymo pabaiga: 20____m. _______ d.

Gerbūvio atkūrimo darbų pabaiga: 20____m.__________________ d.

PRIEDAI:

1. Inžinierinių tinklų plano arba žemės darbų vykdymo schemos kopija.

2. Inžinerinių tinklų ar statinių statybai leidimo kopija.

3. Želdiniams pašalinti leidimo kopija.

4. Apylankų ir kelio ženklų išdėstymo schemos kopija.

5. Kultūros paveldo departamento prie Kultūros ministerijos išduoto leidimo kopija.

6. Dokumentas patvirtinantis, kad sumokėtas vietinis rinkliavos mokestis.

PASTABA. Pateikti priedai (dokumentai) paraiškoje pažymimi pabraukiant.

Pareiškėjas ______________________________ ___________________

(vardas, pavardė, data)	(parašas)

A.V.

Pritarimo žemės darbų vykdymui Mažeikių rajono savivaldybės viešo naudojimo teritorijoje išdavimo tvarkos aprašo

2 priedas

MAŽEIKIŲ RAJONO SAVIVALDYBĖS ADMINISTRACIJOS (seniūnijos pavadinimas)

PRITARIMAS NR.________

__________________

(data)

Leidžiama statytojui __________________________________________________________

(įmonės pavadinimas)

_______________________________________________________________________________

(vardas, pavardė, adresas, tel.)

vykdyti žemės darbus _______________________________________________________________________________

(pavadinimas, adresas, kokiam tikslui)

_______________________________________________________________________________

Rangovas _______________________________________________________________________________

(įmonės pavadinimas, vardas, pavardė, tel.)

Žemės darbus pradėti 20___ m. __________ d.

Žemės darbus užbaigti iki 20___ m. ___________ d.

Kelio (gatvės, šaligatvio, privažiavimo, aikštės) dangų atstatymą užbaigti iki 20___m. ______ d.

Gerbūvio atkūrimo darbus užbaigti iki 20___m.____________ d.

Reikalaujama:

1.	Vykdyti žemės darbus, vadovaujantis statybos techniniu reglamentu STR. 1.06.01.2016 „Žemės darbai".

2.	Atkurtas kelio (gatvės, įvažiavimo, aikštės) dangas, žaliuosius plotus, laisvos formos aktu priduoti pritarimą išdavusios seniūnijos atstovui iki 20___ m. ___________d.

Pritarimą išdavė ___________________________________________________________________

(pareigos, vardas, pavardė, parašas)

A.V.

Pritarimas pratęstas iki ______________________________________________________________

(data)	(pareigos, vardas, pavardė, parašas)

A.V

Pritarimo žemės darbų vykdymui Mažeikių rajono savivaldybės viešo naudojimo teritorijoje išdavimo tvarkos aprašo

3 priedas

ŽEMĖS DARBŲ INFORMACINĖ LENTELĖ

Eil. Nr.	Seniūnija	Žemės darbų vykdymo tikslas	Statytojas	Rangovas	Žemės darbų pradžia	Žemės darbų pabaiga	Dangų atstatymo pabaiga	Gerbūvio atkūrimo darbų pabaiga